बिहार के मुख्यमंत्री नीतीश कुमार के शराबबंदी कानून में संसोधन करे के घोषणा प पलटवार करत नेता प्रतिपक्ष तेजस्वी यादव कहले कि आज एक ए कानून के तहत कवनो माफिया चाहे पईसा वाला ना गिरफ्तार भईल।
मुख्यमंत्री के घोषणा के यू-टर्न करार देत तेजस्वी शराबबंदी कानून के चलते बिहार में पैदा भईल स्थिति के आपातकाल से जादे भयावह बतवले। उ कहले कि नीतीश कुमार के ताज़ा फैसला से उनुका दावा प मोहर लाग गईल बा।
तेजस्वी कहले, “नीतीश जी फेर पलटी मरले। हमनी के बात साबित हो गईल।” तेजस्वी आगे कहले, “आपातकाल में जतना लोग देश भर के जेल में ना रहले, ओकरा से बहुत जादे, करीब 1 लाख 30 हज़ार गरीब लोग शराबबंदी कानून के चलते बिहार के जेल में बाड़े।”
नेता प्रतिपक्ष दावा कईले कि आज तक शराबबंदी कानून के तहत बिहार में कवनों माफिया चाहे पईसा वाला के गिरफ्तारी नईखे भईल। तेजस्वी कहले, “कवनो माफिया अवुरी अमीर आज तक गिरफ्तार ना भईल, काहेंकी उ लोग इनिका (नीतीश कुमार) के ‘फ़ंड’ देवेले।”
तेजस्वी से पहिले बुधवार के हिंदुस्तानी अवाम मोर्चा (हम) के राष्ट्रीय अध्यक्ष आ पूर्व मुख्यमंत्री जीतनराम मांझी कहले कि जब लाखों गरीब आ दलित जेल में बाड़े अवुरी सोझा चुनाव देखाई देता त नीतीश कुमार शराबबंदी कानून में बदलाव करे चलल बाड़े।
मांझी साफ-साफ कहले कि मुख्यमंत्री नीतीश कुमार के बढ़िया से मालूम बा कि शराबबंदी कानून के कुछ लोग नाजायज फायदा उठावतारे। उ कहले कि जब से शराबबंदी कानून लागू भईल, तब से लेके आज तक दलित आ गरीब शिकार बनले।
नीतीश कुमार के कानून में बदलाव करेवाला बयान प मांझी कहले अब बहुत देरी हो गईल बा। बदलाव से कवनो फायदा नईखे होखेवाला। मुख्यमंत्री के तब आपन गलती बुझाईल बिया जब लाखों दलित आ गरीब जेल में बंद हो गईल बाड़े।
एही मुद्दा प शरद यादव के लोकतांत्रिक जनता दल के प्रदेश अध्यक्ष अवुरी पूर्व मंत्री रमई राम कहले कि नीतीश कुमार जनता के डर से शराबबंदी कानून में बदलाव कईल चाहतारे। शराबबंदी कानून के पूरा तरीका से खतम करे के मांग करत रमई राम कहले कि राज्य में शराबबंदी के ठीक से लागू कईल चाहत रहे, जवना में नीतीश सरकार पूरा तरीका से नाकाम बिया।
मालूम रहे कि मंगलवार के जनता दल यूनाइटेड के एगो कार्यक्रम में शराबबंदी कानून में बदलाव करे के ओर इशारा करत नीतीश कुमार कहले, “शराबबंदी के चलते आजीविका के समस्या से लड़त लोग के रोजगार देवे खाती एगो सर्वे करावल जाता अवुरी कार्यक्रम चलावल जाता।”
शराबबंदी के आड़ में होखत नाजायज काम प नीतीश कुमार कहले, “शराबबंदी कानून के आड़ में कुछ लोग तरह-तरह के खेलतारे। लोग के झूठा केस में फंसावे के खबर भी सोझा आवता। हमनी के जल्दीए ए कानून के समीक्षा करेके अवुरी जरूरी होई त बदलाव करेके। कानून के कुछ प्रावधान के सरकारी तंत्र में बईठल लोग फायदा उठावतारे। हमनी के अयीसन ना होखे देवेके।”
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva